Suzann Pettersen er Norges mest meritterte golfspiller.
Viktor Hovland er Norges beste herregolfer gjennom tidene.
**Golf** har vært spilt **i Norge** siden begynnelsen av 1900-tallet. Aktiviteten er i dag organisert under Norges Golfforbund, som har over 125 000 medlemmer og med det er Norges idrettsforbunds tredje største særforbund. Medlemmene er fordelt på 174 golfklubber, og andelen jenter og kvinner er på 23 prosent. Suzann Pettersen er Norges mest meritterte golfspiller gjennom tidene, mens Viktor Hovland har hatt best resultater på herresiden.

Historie
--------

Tidlige kilder indikerer at det ble spilt en form for golf på Svalbard så tidlig som i 1633, og muligens allerede i 1597. Svalbard ble først en del av Norge i 1920.

Den første kjente golfbanen og golfklubben i Norge var Hølgenæs Golf Club utenfor Åndalsnes. Nihullsbanen ble etablert for å tekkes britiske laksefiskere og var i bruk frem til 1915. Norges første golfturnering skal ha vært spilt på Hølgenæs 31. juli 1905.

Den neste banen, og den eldste som fortsatt er i bruk, ble påbegynt på Bogstad i Oslo i 1924. I Arbeidernes Leksikon fra 1933 heter det at golf «er litet utbredt i Norge og er en typisk overklassesport». Ved opprettelsen av Norsk Golfforbund 28. mai 1948 var det fire golfbaner i Norge: Oslo, Borregaard (1927), Høsbjør (1932) og Bergen (1937). Alf Monrad Aas fra Oslo Golfklubb ble valgt til forbundets første president.

På 1950-tallet kom det tre nye baner, og på 1960-tallet kun én ny. Norsk Golfforbund ble tatt opp som medlem i Norges Idrettsforbund i 1963 og endret i 1964 navn til Norges Golfforbund. På 1970-tallet ble det bygget fire nye baner, mens antallet baner mer enn doblet seg fra 1985 til 1990, med 25 nye 9- og 18-hullsbaner.

Per juni 2021 hadde Norges Golfforbund over 118 000 medlemmer og var dermed Norges Idrettsforbunds fjerde største særforbund.

Golfbaner
---------

Per 20. juni 2021 finnes det 165 golfbaner i Norge og 174 golfklubber.

I *Golf Worlds* kåring av de 100 beste banene på det europeiske kontinentet i 2021 ble Lofoten Links rangert som nr. seks, og den beste i Norden, mens Kongsvingers Golfklubb var nr. 63 på listen. I samme kåring i 2019 ble Oslo Golfklubb nr. 55. *Golf World* kåret i 2020 Lofoten Links til verdens 96. beste golfbane.

Norgesmesterskap
----------------

Det har vært arrangert norgesmesterskap i golf, da benevnt Åpent Norsk Mesterskap, siden 1925 for herrer og 1932 for kvinner (med unntak av årene 1940–46 og 1950). Frem til stiftelsen av Norges Golfforbund i 1948 var mesterskapet nærmest som et klubbmesterskap i Oslo Golfklubb å regne. Golfforbundet overtok ansvaret for mesterskapene i 1949, men det ble fortsatt arrangert av og spilt på banen til Oslo Golfklubb frem til 1959. Benevnelsen norsk mesterskap ble brukt fra 1956.

Anniken Langaard (Oslo Golfklubb) har vunnet det individuelle norgesmesterskapet flest ganger på damesiden (åtte mellom 1959 og 1966), mens Olaf S. Heyerdahl (Oslo Golfklubb) har flest titler på herrsiden (ti mellom 1930 og 1951). Vinnerne har siden 1970 (for menn) og 1976 (for kvinner) mottatt kongepokalen.

I dag arrangerer Golfforbundet også NM i matchspill, NM for lag (klubblag), junior-NM, junior-NM for lag, senior-NM, NM Mid-amatør (laveste alder 25 år), NM for funksjonshemmede og døve og NM i matchspill for funksjonshemmede og døve.

Norske golfspillere
-------------------

### Damer

Suzann Pettersen er Norges mest meritterte golfspiller gjennom tidene. Hun vant som første nordmann en turnering på Ladies European Tour i 2001, da hun også ble kåret til årets nykommer, og endte med syv seire mellom 2001 og 2013. Pettersen vant som første nordmann pengelisten på Ladies European Tour i 2013. Hun ble også første nordmann til å kvalifisere seg til den amerikanske LPGA-touren i 2003, der hun vant 15 turneringer i perioden 2007–2015. Pettersen vant majorturneringene LPGA Championship i 2007 og Evian Championship i 2013 og har andreplasser fra hver av de tre øvrige majorturneringene. Hun var nummer to på verdensrankingen ved flere anledninger mellom 2007 og 2013.

Pettersen representerte Europa i Solheim Cup ni ganger mellom 2002 og 2019, hvorav fire endte med seier til det europeiske laget. Hun var kaptein da det europeiske laget forsvarte Solheim Cup i 2023, og skal også være kaptein i 2024-utgaven.

Marianne Skarpnord har vunnet tolv turneringer som profesjonell, hvorav fem på Ladies European Tour (mellom 2009 og 2021), og var på sitt beste rangert som nr. 87 i verden (i 2009). Skarpnord spilte også én sesong på LPGA-touren, i 2010, som andre nordmann noensinne. Også Marita Engzelius kvalifiserte seg til LPGA-touren i 2013, mens Celine Borge ble fjerdemann foran 2023-sesongen.

Cathrine Schrøder Norderhaug var Norges første kvinnelige profesjonelle golfspiller og den første som spilte fast på Ladies European Tour i 1987–1988. Caroline Westrup ble første nordmann til å vinne på Epson Tour (Sioux Falls GreatLIFE Challenge i 2015, etter å ha blitt norsk statsborger tidligere samme år), mens Celine Borge vant Tuscaloosa Toyota Classic på samme tour i 2022.

#### Deltakelse i *major*-turneringer

* The Chevron Championship: Suzann Pettersen (2002, 2006–2013, 2015–2017), Marianne Skarpnord (2010), Celine Borge (2023)
* US Women's Open: Suzann Pettersen (2003–2017), Marianne Skarpnord (2010, 2020), Caroline Westrup (2013), Karoline Stormo (2019), Celine Borge (2023)
* Women's PGA Championship: Suzann Pettersen (2003–2017), Marianne Skarpnord (2010)
* Women's British Open: Suzann Pettersen (2001–2004, 2006–2017), Cecilie Lundgreen (2001–2002), Vibeke Stensrud (2001–2003), Marianne Skarpnord (2008–2010, 2012–2022), Tonje Daffinrud (2017–2020)
* Evian Championship: Suzann Pettersen (2013–2017), Marianne Skarpnord (2013, 2019, 2022), Celine Borge (2023)

### Herrer

På herresiden har Viktor Hovland hatt best resultater, både som amatør og profesjonell. Etter seieren i US Amateur i 2018 var han kvalifisert til både The Masters Tournament og US Open Championship i 2019. Her endte han på henholdsvis delt 32.-plass og delt 12.-plass og ble beste amatør i begge turneringer. Da han ble profesjonell dagen etter US Open, var han rangert som verdens beste amatør. Med sin tredjeplass på verdensrankingen (etter Dubai Desert Classic i 2022) er Hovland den høyest rangerte norske herregolferen noensinne. Han er også den eneste som har vunnet på PGA-touren (fem ganger) og på Europatouren (to ganger). I tillegg er han den eneste nordmannen som har representert Europa i Ryder Cup (to ganger), og dermed også den eneste som har vært med på å vinne turneringen (i 2023).

Henrik Bjørnstad var første nordmann til å oppnå fast spillerett på PGA-touren (i 2006 og 2010). Senere har Kristoffer Ventura og Hovland oppnådd det samme, begge foran 2020-sesongen. Ventura er den eneste som har vunnet på Korn Ferry-touren (to ganger, begge i 2019).

Per Haugsrud ble den første nordmannen som kvalifiserte seg til Europatouren før 1991-sesongen. Haugsrud ble samme år første nordmann til å vinne på Challengetouren (to ganger), og i 1997 ble han første nordmann til å spille en turnering som inngikk i PGA-touren da han deltok i The Open Championship. Thomas Nielsen deltok i Sarazen World Open i 1998, en uoffisiell turnering på PGA-touren. Den beste sesongen på Europatouren hadde Henrik Bjørnstad i 2002, med 61.-plass på rankingen, inntil Viktor Hovland ble nummer 17 i 2021. Bjørnstad sto også for det beste enkeltresultatet, med andreplass i Hong Kong Open i 2001, inntil Hovlands første seier i 2021. Også Øyvind Rojahn oppnådde en andreplass i Cannes Open i 1995.

Tore Sviland deltok i The Open som amatør i 1981, som første nordmann i en *major*-turnering, etter å ha kommet seg gjennom den åpne kvalifiseringen. Sviland endte på sisteplass. I 2006 ble Marius Thorp den første norske herrespilleren til å klare cuten i en *major* da han ble nummer 48 og beste amatør i The Open. Thorp var invitert etter å ha vunnet European Amateur i 2005.

Espen Kofstad vant pengelisten på Challenge Tour i 2012, som første nordmann på en av de store tourene. Viktor Hovland ble den andre da han vant FedEx Cup på PGA-touren i 2023.

#### Deltakelse i *major*-turneringer

* The Masters Tournament: Viktor Hovland (2019, 2021–2023)
* PGA Championship: Viktor Hovland (2020–2023)
* US Open Championship: Kristoffer Reitan (2018), Andreas Halvorsen (2019), Viktor Hovland (2019–2023)
* The Open Championship: Tore Sviland (1981), Per Haugsrud (1997), Lars Petter Brovold (2005), Marius Thorp (2006), Viktor Hovland (2021–2023)

### De olympiske leker

Suzann Pettersen har den beste norske plasseringen i OL med tiendeplassen fra Rio de Janeiro i 2016. Dette var første gang nordmenn deltok i golf under olympiske sommerleker, og første gang golf var på programmet siden 1904. Viktor Hovland har vært best på herresiden med en delt 14.-plass i Tokyo i 2021.

Profesjonelle golfturneringer
-----------------------------

Følgende profesjonelle golfturneringer på tourer som gir poeng på verdensrankingen for damer eller herrer har vært arrangert i Norge:

### Challenge-touren

* Norwegian Challenge (1994–2000, 2004, 2006–2008, 2011–2014, 2017)

### Ladies European Tour

* Ladies Norwegian Masters (2002, 2006–2009)

### LET Access Series

* Ladies Norwegian Challenge (2012–2018)
* Ladies Norwegian Open (2015–2016)

Referanser
----------

1. ↑  *Norsk Golf*: «Nå er golf den tredje største idretten i landet» (publisert 20. august 2022; besøkt 21. august 2022).
2. 1 2 3  Norges Golfforburd: «Eksplosiv medlemsvekst og OL-golf» (publisert 20. juni 2021; besøkt 4. juli 2021).
3. ↑  Norges Golfforbund: Tall og fakta (besøkt 4. juli 2021)
4. ↑  Norges Golfhistorie: «Golf i Norge før 1900?» (besøkt 3. oktober 2019)
5. ↑  Litt historie om Rauma Golfklubb og oppstarten av golf i Norge – 100 år (1905-2005) (besøkt 4. juli 2021)
6. ↑  Bind III s. 496
7. ↑  Norges Golfforbud: Norges Golfhistorie (besøkt 3. oktober 2019)
8. ↑  *Norsk Golf*: «Lofoten og Kongsvinger hylles i prestisjekåring» (publisert 18. oktober 2021; besøkt 31. oktober 2021)
9. ↑  *Norsk Golf*: «Tre norske baner på liste over kontinentets beste golfbaner» Arkivert 3. oktober 2019 hos Wayback Machine. (publisert 1. oktober 2019; besøkt 3. oktober 2019)
10. ↑  *Norsk Golf*: Lofoten Links i eksklusiv kåring[*død lenke*] (publisert 17. desember 2020; besøkt 20. desember 2020)
11. ↑  Store Norske Leksikon: golf (besøkt 16. juli 2021)
12. 1 2  Store Norske Leksikon: golf (norgesmestere) (besøkt 16. juli 2021)
13. ↑  Norges Golfforbund: Norgesmesterskapene (besøkt 11. juli 2021)
14. ↑  Norges Golfhistorie: «Norske golfere på Europa-Tour - 1987» Arkivert 2. august 2021 hos Wayback Machine. (besøkt 11. juli 2021)
15. ↑  Viktor Hovland på World Amateur Golf Ranking (besøkt 22. juni 2019)
16. ↑  Viktor Hovland på Official Golf World Ranking Arkivert 17. oktober 2019 hos Wayback Machine. (besøkt 31. januar 2022)
17. ↑  NRK: *Ventura sikret seg plass på PGA-touren* (publisert 22. juli 2019; besøkt 25. august 2019)
18. ↑  *Golferen.no*: «Slik har nordmenn gjort det på Europatouren» (publisert 18. november 2016; besøkt 12. desember 2020)
19. ↑  United Press International: «Tore Sviland will achieve his lifetime ambition» (15. juli 1981; besøkt 17. juni 2019)
20. ↑  Golferen.no: «Espen Kofstad ble historisk» (publisert 7. oktober 2012; besøkt 13. juli 2021)

Portal: Golf